Title: ข้อบังคับเจ้าพนักงานจราจรจังหวัดสมุทรปราการ ว่าด้วยการห้ามรถบางชนิดและล้อเลื่อนลากเข็น เดินบนสะพานภูมิพล 1, 2 และการห้ามจอดรถทุกชนิดในถนนบางสาย

ข้อบังคับเจ้าพนักงานจราจรจังหวัดสมุทรปราการ
ว่าด้วยการห้ามรถบางชนิดและล้อเลื่อนลากเข็น
เดินบนสะพานภูมิพล ๑, ๒ และการห้ามจอดรถทุกชนิด ในถนนบางสาย

ด้วย สะพานภูมิพล ๑, ๒ เป็นสะพานที่มีความสูงจากระดับน้ำทะเลประมาณ
๕๔ เมตร ทำให้มีเชิงลาดสะพานที่ชัน
และมีความยาวประมาณ ๑ กิโลเมตร หากรถจักรยานยนต์ต้องใช้ความเร็วในระยะทางที่ยาวและลาดชันประกอบกับความเร็วลมบนสะพานค่อนข้างแรง
ทำให้การควบคุมความเร็วและการทรงตัวของรถจักรยานยนต์ทำได้ยาก ทำให้เกิดอุบัติเหตุได้ง่าย
และด้วยปัจจุบันเส้นทางถนนสุขสวัสดิ์ มีปริมาณรถยนต์ใช้เส้นทางเพิ่มสูงขึ้น ทำให้เกิดปัญหาการจราจรติดขัดในเขตพื้นที่และต่อเนื่อง

ฉะนั้น เพื่อความสะดวกและความปลอดภัยในการใช้เส้นทางในการสัญจร
ผู้บังคับการตำรวจภูธรจังหวัดสมุทรปราการ ในฐานะเจ้าพนักงานจราจรจังหวัดสมุทรปราการ
อาศัยอำนาจตามความในมาตรา ๑๓๙ (๑) และ (๒) แห่งพระราชบัญญัติจราจรทางบก พ.ศ. ๒๕๒๒ จึงออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า
ข้อบังคับเจ้าพนักงานจราจรจังหวัดสมุทรปราการ
ว่าด้วยการเดินรถในถนนสะพานภูมิพล
๑, ๒ และการห้ามจอดรถทุกชนิดในถนนบางสาย

ข้อ ๒  ห้ามรถจักรยานยนต์ รถจักรยาน รถยนต์สามล้อ
และล้อเลื่อนลากเข็นทุกชนิดเดินบนสะพานภูมิพล ๑, ๒

ข้อ ๓  ห้ามจอดรถทุกชนิดในถนนสุขสวัสดิ์
ตั้งแต่สะพานลอยหน้าธนาคารกสิกรไทย สาขาพระประแดง ถึงสะพานลอยหน้าห้างบิ๊กซี
สาขาสุขสวัสดิ์ ระหว่างเวลา ๐๕.๐๐ นาฬิกา ถึง ๒๑.๐๐ นาฬิกา เว้นวันอาทิตย์

ข้อ ๔  ห้ามจอดรถทุกชนิดในถนนสุขสวัสดิ์ ตั้งแต่เขตติดต่อ
สถานีตำรวจนครบาลราษฎร์บูรณะ ถึงเขตติดต่อ สถานีตำรวจภูธรพระสมุทรเจดีย์ ระหว่างเวลา
๐๕.๐๐ นาฬิกา ถึงเวลา ๐๙.๐๐ นาฬิกา และเวลา ๑๖.๐๐ นาฬิกา ถึงเวลา ๒๑.๐๐ นาฬิกา
เว้นวันอาทิตย์

ข้อ ๕ ห้ามจอดรถทุกชนิดตลอดเวลา
ในถนนดังต่อไปนี้
๕.๑ ถนนสุขสวัสดิ์
ซอย ๗๒ (ซอยบ่อนไก่)
๕.๒
ถนนนครเขื่อนขันธ์ ซอย ๑๐
๕.๓ ถนนพระราชวีริยาภรณ์
ซอย ๓ (อนุบาลบัวขาว)

ข้อ ๖[๑]  ข้อบังคับฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ ณ วันที่ ๑๑ กันยายน พ.ศ. ๒๕๖๑
พลตำรวจตรี ธรรมนูญ  ไตรทิพยพงศ์
ผู้บังคับการตำรวจภูธรจังหวัดสมุทรปราการ
เจ้าพนักงานจราจรจังหวัดสมุทรปราการ

ปุณิกา/ธนบดี/จัดทำ
๑๙ พฤศจิกายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๒๗๓ ง/หน้า ๔๗/๓๑ ตุลาคม ๒๕๖๑